钦定古今图书集成/明伦汇编/皇极典/第295卷 > 梁〈萧铣〉
## 钦定古今图书集成/明伦汇编/皇极典/第295卷 > 梁〈萧铣〉

《唐书萧铣传》：“铣，后梁宣帝曾孙也。祖岩，开皇初叛隋
降陈，陈亡，文帝诛之。铣少贫，佣书事母孝。炀帝以外
戚擢为罗川令。大业十三年，岳州校尉董景珍、雷世
猛、旅帅郑文秀、许元彻、万瓒、徐德基、郭华、沔人张绣
等谋反隋，且推景珍为王。景珍曰：‘吾素微，虽假名号，
众不厌。罗川令，故梁裔也，宽仁大度，有武皇遗风。且
吾闻帝王之兴，必有符命。隋冠带悉号起梁，萧氏中
兴象也。今推之，以应天顺人，不亦可乎’？”乃遣人告铣。
铣即报景珍《书》曰：“我先君昔事隋，职贡无废，乃贪我
土宇，灭我宗祊，我是以痌心疾首，思刷厥耻。今天诱
乃衷，公等降心，将大复梁绪，徼福于先帝，吾敢不纠
厉土众以从公哉！”即募兵数千，扬言迹盗，将以应景
珍。会颍州贼沈柳生寇县，铣出战不利，谓其下曰：“岳
阳豪桀，将推我为主，今天下叛隋，吾能守节独完哉！
且吾先人国于此，若徇其请，复梁祚。”因以半纸檄召
群盗，谁敢不从！众悦，乃以十月称梁公，旗帜服色，悉
用其旧。柳生以众归铣，用为车骑大将军。不五日，远
近争附，众数万乃趋巴陵。景珍遣徐德基、郭华率彊
姓数百迎谒，而先见柳生。柳生与其下谋曰：“梁公起

德基，诣中军白铣，铣惊曰：“今欲拨乱，遽自相屠，我不
能为若主矣！”步出军门，柳生惧，伏地请罪，铣责宥之，
陈兵而进。景珍曰：“德基倡义竭诚，柳生擅杀之，不诛
无以为政。且凶贼与共处，必为乱。”铣因斩柳生。于是
筑坛城南，柴上帝，自称梁王。有异鸟至，建元为凤鸣。
义宁二年，僭称皇帝，署百官，一用梁故事。追谥从父
琮为孝靖帝，祖岩河间忠烈王，父璿文宪王，封景珍
晋王，雷世猛秦王，郑文秀楚王，许元彻燕王万瓒、鲁
王张绣、齐王杨道生、宋王。隋将张镇州、王仁寿击铣，
不能克。及隋亡，乃与甯长真等率岭南州县降于铣。
时林士弘据江南，铣遣将苏胡儿拔豫章，使杨道生
取南郡。张绣略定岭表，西至三峡，南交趾，北距汉水，
皆附属，胜兵四十万。武德元年，徙都江陵，复园庙。引
岑文本为中书侍郎，掌机密。遣道生攻峡州，刺史许
绍击破之，士死过半。三年，高祖诏夔州总管、赵郡王
孝恭讨之，拔通、开二州，斩伪东平王阇提。诸将擅兵
横恣，铣恐寖不制，乃阳议休兵营农，以黜其权。大司
马董景珍之弟为将军，怨之，谋作乱，事泄，被诛。景珍
方镇长沙，铣下书赦之，召还江陵。景珍惧，遣使诣孝
恭，举地降。铣遣张绣攻景珍，景珍曰：“前年醢彭越，往
年杀韩信，独不见乎？奈何相攻？”绣不答，围之。景珍溃
而走，麾下杀之。铣进绣为尚书令。绣恃功亦骄蹇，铣
又诛之。铣性外宽内忌，疾胜己者，于是大臣旧将皆
疑间，多叛去，铣不能禁，由此愈弱。四年，诏孝恭与李
靖率巴、蜀兵顺流下庐江，王瑗繇襄阳道，黔州“刺史
田世康出辰州道，会兵图铣。”伪将周法明以四州降，
即诏为黄州总管，趋夏口道攻安州，克之，伪将雷长
颍以鲁山降。铣乃遣将文士弘拒孝恭，战清江口，孝
恭大破之，获斗舰千艘。拔宜昌、当阳、枝江、松滋，伪江
州将盖彦举以城降孝恭，靖直逼其都。初，铣放兵，止
留宿卫数千人，及仓卒追集，江岭回远，未及赴孝恭
布长围守之，数日，破其水城，取楼船数千。交州总管
丘和、长史高士廉、司马杜之松诣靖降。铣度救不至，
谓其下曰：“天不祚梁乎？待穷而下，必害百姓。今城未
拔，先出降，可免乱，诸人何患无君？”乃麾而令守，陴者
皆恸，以太牢告于庙，率官属缌衰布帻，诣军门谢曰：
“当死者铣，尔百姓非罪也。请无杀掠。”孝恭受之，护送
京师。后数日，救兵至，且十馀万。知铣降，乃送款。铣至，
高祖让之。对曰：“隋失其鹿，英雄竞逐。铣无天命，故为
陛下禽。犹田横南面，岂负汉哉！”帝怒其不屈，诏斩都
市，年三十九。自僭国至灭，凡五年。